Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 30/10/6606	Lučenec, 29.10.2014
EEČ : 2-47-164-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 497/2008 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
ako otec dcéry XXXXX, nar. 07.05.1992 hoci bol právoplatným rozsudkom Okresného súdu v Lučenci č.k. 11P 355/2007 zo dňa 26.09.2007 zaviazaný k plateniu výživného mesačne sumou 66,39 € ( 2 000,- Sk) počnúc dňom 01.09.2007 vždy mesačne predom do 15-teho dňa toho ktorého mesiaca k rukám matky XXXXX, nar. XXXXX takto uloženú povinnosť riadne, pravidelne a v plnej výške neplnil v obci Šíd a inde a za obdobie od 01.06.2009 do 31.08.2011  XXXXX na výživnom dlhoval celkovú sumu 116,39 €,

lebo zanikla trestnosť činu

Odôvodnenie:
	Proti obvinenému XXXXX bolo povereným príslušníkom PZ, OO PZ vo Fiľakove vedené trestné stíhanie pre prečin zanedbania povinnej výživy podľa  § 207 odsek 1 Trestného zákona na tom skutkovom základe, ktorý je uvedený vo výrokovej časti tohto uznesenia. 
	Po ukončení  skráteného vyšetrovania poverený príslušník PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h) Trestného poriadku s poukazom na ustanovenie § 86 odsek 1 písm. a) Trestného zákona. Po preskúmaní vyšetrovacieho spisu som zistila, že predmetný návrh je dôvodný.
	Obvinený  XXXXX vo svojej výpovedi uviedol, že si je vedomý toho, že rozsudkom Okresného súdu v Lučenci bol zaviazaný platiť výživné na jeho dcéru XXXXX mesačne vo výške 66,39 € a to od 01.09.2007. Uviedol, že výživné zasielal len vo výške 50,- € , pretože mu to jednoducho nevydávalo, lebo mal nízky plat. V nasledujúcej výpovedi dňa 21.08.2004 uviedol, že prostredníctvom VÚB banky na účet bývalej manželky v ten istý deň zaslal sumu 117,- €, čím uhradil celý dlh na výživnom. 
	Svedkyňa - poškodená XXXXX uviedla,  že obvinený jej výživné od 01.06.2009 zasielal nepravidelne a nie v plnej výške. Dňa 06.10.2014 potvrdila, že 22.08.2014 obdržala od obvineného sumu 117,- €, čím vyrovnal celý dlh na výživnom. Počas obdobia neplatenia výživného ich dcéra XXXXX XXXXX núdzou netrpela. 
Podľa § 86  odsek 1 písmeno a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h) Trestného poriadku prokurátor zastaví trestné stíhanie ak zanikla trestnosť činu. 
Keďže obvinený XXXXX využil možnosť ustanovenia § 86 odsek 1 písmeno a) Trestného zákona bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka